Kompleks je nastal med drugo svetovno vojno, ko je bilo ministrstvo soočeno z ogromnim prirastom osebja, razpršenega po več lokacijah in zato neučinkovitega. Načrtoval ga je ameriški arhitekt George E. Bergstrom po zamislih generala Brehona Somervella, dela pa je vodil gradbenik John McShain pod nadzorstvom polkovnika Leslieja Grovesa. Pričela so se 11. septembra 1941, že 15. januarja 1943 pa je bila stavba predana v uporabo. 11. septembra 2001, natanko 60 let po začetku gradnje, je bil tarča terorističnega napada, v katerem je ugrabljeno potniško letalo na letu 77 družbe American Airlines trčilo v zahodni del, pri čemer je umrlo 189 ljudi (59 žrtev in pet teroristov na letalu ter 125 žrtev v zgradbi, katere zunanji obroč se je na tem mestu delno porušil). To je bil prvi pomembnejši tuji napad na kakšno ameriško vladno poslopje po britanskem požigu Washingtona med vojno leta 1812.